Liggaamsdele “val uit die lug” in Saoedi-ArabiëSaudi Arabian Airlines se Airbus A380-800 Die polisie in Saoedi-Arabië het gesê menslike liggaamsdele, wat Sondag uit die lug in Jeddah geval het, behoort moontlik aan ŉ verstekeling in ŉ vliegtuig. “Die polisie het omstreeks 02:30 ŉ oproep ontvang van ŉ ooggetuie wat gesê het menslike oorskot het in sy woonbuurt geval,” het Nawaf bin Naser al-Bouq, woordvoerder van die polisie, gesê. “Dit wil voorkom of die oorskot uit ŉ vliegtuig se landingstoerustingsruim geval het,” het Bouq gesê. “Die ondersoek duur voort.” ŉ Vliegtuig van Saudi Arabian Airlines moes vroeër in Medina ŉ noodlanding uitvoer. Minstens 29 mense is in die voorval beseer. Die vliegtuig het in Mashhad, Iran met 315 mense aan boord opgestyg. ŉ Woordvoerder vir die algemene burgerlike lugvaartowerheid het gesê daar is geen verbintenis tussen die noodlanding in Medina en die voorval in Jeddah nie. Sommige mense klim ongemerk in vliegtuie om grense onwettig oor te steek. Talle sterf weens die koue, maar daar is sommiges wat oorleef.